

Kinnitatud

direktori käskkirjaga

nr 6 17.10.2024

**HINDAMISE KORRALDUS NING ÕPILASTE JA VANEMATE HINNETEST JA HINNANGUTEST TEAVITAMISE KORD**

**EMMASTE PÕHIKOOLIS**

**1 ÜLDSÄTTED**

**1.1 Hindamise alus**

1.1.1 Teadmiste ja oskuste hindamisel lähtutakse kooli põhikooli ja gümnaasiumi õppekavas nõutavatest teadmistest ja oskustest.

1.1.2 Käitumise (sealhulgas hoolsuse) hindamisel lähtutakse kooli õppekava ning kooli kodukorra nõuetest.

1.1.3 Kui õpilasele on koostatud individuaalne õppekava, arvestatakse hindamisel individuaalses õppekavas sätestatud erisusi.

**1.2 Hindamise eesmärk**

1.2.1 Toetada õpilase arengut.

1.2.2 Anda tagasisidet õpilase õppeedukuse kohta.

1.2.3 Innustada ja suunata õpilast sihikindlalt õppima.

1.2.4 Suunata õpilase enesehinnangu kujunemist, suunata ja toetada õpilast edasise haridustee valikul.

1.2.5 Suunata õpetaja tegevust õpilase õppimise ja individuaalse arengu toetamisel.

1.2.6 Anda alus õpilase järgmisse klassi üleviimiseks ning kooli lõpetamise otsuse tegemiseks.

**1.3 Hindamisest teavitamine**

1.3.1 Kooli õppekavas sätestatud õpilaste hindamise põhimõtted ja kord on kättesaadav lapsevanemale, eestkostjale või hooldajale (edaspidi lapsevanem), õpilasele ja õpetajale ning avalikustatud kooli kodulehel.

1.3.2 Hindamise põhimõtteid ja korda tutvustavad õpilastele klassiõpetajad ja aineõpetajad õppeperioodi algul.

1.3.3 Käitumise ja hoolsuse hindamise põhimõtteid ja korda tutvustab õpilastele klassijuhataja õppeperioodi algul.

1.3.4 Õpilasel on õigus saada vastavalt klassi- või aineõpetajalt teavet oma hinnete kohta.

1.3.5 Lapsevanemal on õigus saada soovi korral teavet oma lapse hinnete kohta aineõpetajalt ja klassijuhatajalt.

1.3.6 Lapse hinded tehakse lapsevanemale teatavaks e-päeviku kaudu.

1.3.7 Kokkuvõtvad hinded teatatakse lapsevanemale e-päeviku kaudu. Õppeaasta lõpus väljastatakse õpilasele paberkandjal tunnistus.

**2 TEADMISTE JA OSKUSTE HINDAMINE**

**2.1 Õpilaste teadmiste ja oskuste hindamise skaalad**

Õpilase ainealaseid teadmisi ja oskusi võrreldakse õpilase õppe aluseks olevas ainekavas toodud oodatavate õpitulemustega ja tema õppele püstitatud eesmärkidega.

2.1.1 1.-3. klassini kasutatske teadmiste ja oskuste hindamisel hinnangulist tagasisidet.

2.1.2 4.-9. klassini kasutatakse teadmiste ja oskuste hindamisel hindeid viiepallisüsteemis.

2.1.3 Hindega "5" hinnatakse suulist vastust (esitust), kirjalikku või praktilist tööd, praktilist tegevust või selle tulemust (edaspidi õpitulemus), kui saavutatud õpitulemused vastavad õpilase õppe aluseks olevatele taotletavatele õpitulemustele täiel määral ja ületavad neid. Kui õpitulemuse hindamisel kasutatakse punktiarvestust, hinnatakse õpitulemust hindega "5", kui õpilane on saanud 90–100% maksimaalselt võimalikust punktide arvust.

2.1.4 Hindega "4" hinnatakse õpitulemust, kui see on üldiselt õppekava nõuetele vastav, kuid pole täielik või esineb väiksemaid eksimusi. Kui õpitulemuse hindamisel kasutatakse punktiarvestust, hinnatakse õpitulemust hindega "4", kui õpilane on saanud 75–89% maksimaalselt võimalikust punktide arvust.

2.1.5 Hindega "3" hinnatakse õpitulemust, kui see on üldiselt õppekava nõuetele vastav, kuid esineb puudusi ja vigu. Kui õpitulemuse hindamisel kasutatakse punktiarvestust, hinnatakse õpitulemust hindega „3“, kui õpilane on saanud 50-74% maksimaalselt võimalikust punktide arvust.

2.1.6 Hindega "2" hinnatakse õpitulemust, kui see on osaliselt õppekava nõuetele vastav, esineb olulisi puudusi ja vigu. Kui õpitulemuse hindamisel kasutatakse punktiarvestust, hinnatakse õpitulemust hindega „2“, kui õpilane on saanud 20-49% maksimaalselt võimalikust punktide arvust.

2.1.7 Hindega "1" (nõrk) hinnatakse õpitulemust, kui see ei vasta õppekava nõuetele. Kui õpitulemuse hindamisel kasutatakse punktiarvestust, hinnatakse õpitulemust hindega „1“, kui õpilane on saanud 0–19% maksimaalselt võimalikust punktide arvust.

2.1.8 Sõltuvalt ainest, õpilase individuaalsusest, töö mahust, ülesannete keerukusest, vigade arvust ja liigist võib õpetaja rakendada +/-5 protsendimäära ning hindele lisada +/-.

2.1.9 Kui õpilane on puudunud õppeperioodi tundide arvust 40% ja enam, on aineõpetajal õigus nõuda kogu õppeperioodil õpitu ulatuses arvestusliku töö sooritamist.

**2.2 Õpitulemuste hindamise korraldus**

2.2.1 Õpilase teadmisi ja oskusi hindab klassi- või aineõpetaja õpilase suuliste vastuste (esituste), kirjalike ja praktiliste tööde ning praktiliste tegevuste alusel.

2.2.2 Kui töö sooritamise või hindamise käigus tuvastab õpetaja õpilase poolt kõrvalise abi kasutamise või mahakirjutamise, hinnatakse seda tööd hindega „1“. Seda hinnet parandada ei saa.

2.2.3 Õpitulemuste hindamine jaguneb:

• õpiprotsessi hindamine (protsessihinne);

• arvestuslik hindamine (arvestuslik hinne);

• kokkuvõttev hindamine (kokkuvõttev hinne).

**2.3 Õpiprotsessi hindamine**

2.3.1 Õpiprotsessi hindamine on õppimise üksiktulemuste hindamine, mille eesmärk on järgmine:

• õpilasele tagasiside andmine õppimise edukusest;

• õpilase õpimotivatsiooni ja positiivse enesehinnangu toetamine;

• õppeülesannete korrigeerimine ja vajaduse korral diferentseerimine.

2.3.2 Õpiprotsessi hindamisel arvestatakse nõutavaid õpitulemusi, õppeaine eripära, õpilase vanust, võimeid ja individuaalset arengut. Õpiprotsessi hindamise objektid ja vahendid valib õpetaja.

**2.4 Arvestuslik hindamine**

2.4.1 Arvestuslik hindamine on ühe tervikliku aineosa nõutavatele õpitulemustele hinnangu andmine. Arvestuslikult hinnatakse kooli ainekavas ja/või õpetaja töökavas määratud nõutavate õpitulemuste saavutatust.

2.4.2 Arvestuslikud hinded kantakse e-päevikusse eri tähistusega (kontrolltöö).

2.4.3 Arvestuslik hindamine kavandatakse poolaasta ulatuses. Arvestusliku hindamise objektid ja vahendid valib õpetaja.

2.4.4 Nõutavad teadmised ja oskused, mida arvestuslikult hinnatakse, samuti nende kontrollimise vormi teatab õpetaja õpilastele õppeperioodi või õpitava teema algul.

2.4.5 Poolaasta õppetulemuste omandamist kontrollivate kirjalike arvestustööde aeg kavandatakse kooskõlastatult õpilastega ja teiste õppeainete õpetajatega ja märgitakse kontrolltööde tabelis e-päevikus. Ühel päeval tohib õpilasel olla üks arvestuslik kontrolltöö.

2.4.6 Arvestuslikult hinnatavate ülesannete (suuline vastus, kirjalik või praktiline töö) täitmine on kõikidele õpilastele kohustuslik.

2.4.7 Õpilasele, kes mõjuva põhjusega ei sooritanud arvestuslikku tööd nõutavaks tähtajaks, märgitakse e-päevikusse hinde kohale märge T.

2.4.8 Õpilasele, kes mõjuva põhjuseta ei sooritanud arvestuslikku tööd nõutavaks tähtajaks, märgitakse e-päevikusse hinne "1".

2.4.9 Õpilasele, kes puudus põhjuseta arvestuslikult töölt, märgitakse e-päevikusse hinne "1".

**2.5 Järelevastamise ja hinde parandamise kord**

2.5.1 Õpilane, kellel jäi arvestuslikult hinnatav vm kohustuslik ülesanne õigeaegselt täitmata, vastab selle järele 10 õppepäeva jooksul või õpetajaga kokkulepitud ajal.

2.5.2 Kui õpilane puudub koolist haiguse tõttu, sooritab ta järel- ja parandustöid peale tervenemist 10 õppepäeva jooksul või aineõpetajaga kokkulepitud ajal.

2.5.3 Kui õpilane jätab need ülesanded mõjuva põhjuseta järele vastamata, märgitakse talle e-päevikusse hinne "1".

2.5.4 Õpilane, kes täitis arvestuslikult hinnatava vm kohustusliku ülesande mitterahuldavalt, täidab vastava ülesande uuesti õpetajaga kokkulepitud ajal kümne õppepäeva jooksul. Uus hinne kantakse e-päevikusse parandushindena. Üldjuhul on õpilasel õigus hinnet parandada üks kord.

**2.6 Kokkuvõtva hindamise põhimõtted**

2.6.1 Kokkuvõttev hinne on õppeaine poolaasta- ja aastahinne.

2.6.2 Kokkuvõtva hinde panemisel arvestatakse erinevate hinnete tähtsust ja kaalu. Kokkuvõttev hinne ei ole hinnete aritmeetiline keskmine. Kokkuvõtva hinde kriteeriumid sätestab iga aineõpetaja oma töökavast lähtuvas hindamise põhimõtetes, millest antakse teada e-päeviku kaudu.

2.6.3 Õppeaine poolaastahinne pannakse välja jaanuari lõpul vähemalt kolme antud õppeperioodi jooksul saadud hinde põhjal. Aastahinne pannakse välja antud õppeaasta jooksul saadud poolaasta hinnete alusel enne õppeperioodi lõppu.

2.6.4 Õpilasele, kellel on osa kohustuslikkee ülesandeid õppeperioodi lõppedes täitmata, jäetakse e-päevikus perioodihinne välja panemata. Pärast nõutavate ülesannete sooritamist kantakse kokkuvõttev hinne e-päevikusse. Järelvastamise aeg lepitakse kokku aineõpetajaga .

 2.6.5 Kui õpilane ei ole nimetatud ajavahemiku jooksul kasutanud võimalust järelevastamiseks, pannakse puuduv kokkuvõttev hinne välja, arvestades sooritamata arvestuslike ülesannete hindeks "1".

2.6.6 Õpilasele, kelle poolaastahinne on mitterahuldav või on jäetud välja panemata , rakendatakse järgmisi tugisüsteeme, et aidata õpilasel omandada nõutavad teadmised ja oskused:

• järelaitamistund, mis on õpilasele järgmise õppeperioodi jooksul kohustuslik ning milles õpib ja vastab puudulikult omandatud materjali aineõpetajale järele;

• vajadusel kutsub klassijuhataja või HEV-koordinaator kokku ümarlaua (õpilane, aineõpetaja, lapsevanem, psühholoog, logopeed jne), et leida võimalusi probleemide lahendamiseks;

• erandkorras koostatakse õpilasele järgmiseks õppeperioodiks individuaalne õppekava, mille kinnitab direktor.

2.6.7 Kui õpilane jäetakse täiendavale õppetööle, otsustatakse õppeaine lõplik aastahinne või kooliastmehinne pärast täiendava õppetöö lõppu, arvestades täiendava õppetöö tulemusi.

2.6.8 Õppeainete kokkuvõtvad poolaasta- ja aastahinded kantakse e-päevikusse ja klassitunnistusele, aastahinded ka õpilasraamatusse.

**3 KÄITUMISE JA HOOLSUSE HINDAMINE**

**3.1 Käitumise ja hoolsuse hindamise eesmärk**

3.1.1 Suunata õpilast järgima üldtunnustatud käitumis- ja kõlblusnorme ning täitma kooli kodukorra nõudeid.

3.1.2 Motiveerida õpilast hoolikalt täitma õppeülesandeid.

**3.2 Käitumise ja hoolsuse hindamise korraldus**

3.2.1 Käitumist ja hoolsust hindab klassijuhataja koostöös aineõpetajatega.

3.2.2 Tagamaks õpilase käitumise ja hoolsuse hindamise objektiivsust, hindab aineõpetaja õppeperioodi lõpul iga õpilase käitumist ja hoolsust oma ainetunnis ja märgib hinde e-päevikusse.

3.2.3 Käitumise ja hoolsuse kokkuvõtva hinde paneb klassijuhataja.

3.2.4 Õpilase käitumist ja hoolsust hinnatakse igal õppeperioodil.

3.2.5 Käitumis- ja hoolsushinded märgitakse e-päevikusse, klassitunnistusele ja õpilasraamatusse.

3.2.6 Käitumise ja hoolsuse aastahindeks pannakse mitterahuldav kooli õppenõukogu otsuse alusel. Selleks esitab klassijuhataja õppenõukogule põhjenduse.

**3.3 Käitumise ja hoolsuse hindamine**

3.3.1 Õpilase käitumise ja hoolsuse hindamise aluseks on kooli kodukorra täitmine, üldtunnustatud käitumis- ja kõlblusnormide järgimine koolis ja väljaspool kooli, suhtumine õppeülesannetesse ja järjekindlus õppeülesannete täitmisel.

3.3.2 Käitumis- ja hoolsushindega „väga hea“ hinnatakse õpilast, kellele üldtunnustatud käitumis- ja kõlblusnormide järgimine on harjumuspärane igas olukorras, kes täidab kooli kodukorra nõudeid alati, kes suhtub õppimisse ja ülesannetesse alati kohusetundlikult, õpib kõiki õppeaineid võimetekohaselt, on ülesannete täitmisel püüdlik, hoolas ja iseseisev, ilmutab omaalgatust ja viib alustatud töö lõpuni.

3.3.3 Käitumis- ja hoolsushindega „hea" hinnatakse õpilast, kes üldiselt järgib üldtunnustatud käitumis- ja kõlblusnorme ja täidab kooli kodukorra nõudeid, kes suhtub õppeülesannetesse kohusetundlikult, on töökas ja järjekindel õppeülesannete täitmisel, hoolikas ning õpib võimetekohaselt.

3.3.4 Käitumis- ja hoolsushindega „rahuldav" hinnatakse õpilast, kes üldiselt järgib üldtunnustatud käitumis- ja kõlblusnorme ning täidab kooli kodukorra nõudeid, kuid kellel on esinenud eksimusi või kellel esineb põhjuseta puudumisi, kes üldiselt täidab oma õppeülesandeid, kuid ei ole piisavalt töökas ja järjekindel õppeülesannete täitmisel ega õpi oma tegelike võimete kohaselt, ei täida vahel tundides õpetajate nõudmisi või jätab vahel täitmata kodused õppeülesanded.

3.3.5 Käitumis- ja hoolsushindega „mitterahuldav" hinnatakse õpilast, kes ei täida kooli kodukorra nõudeid, ei allu õpetajate nõudmistele või ei järgi üldtunnustatud käitumis- ja kõlblusnorme, kes ei õpi võimetekohaselt, suhtub õppeülesannetesse lohakalt ja vastutustundetult, ei täida tundides õpetajate nõudmisi, jätab sageli täitmata oma kodused õppeülesanded.

3.3.6 Õpilase käitumise võib hinnata „mitterahuldavaks" ka üksiku õigusvastase teo või ebakõlbelise käitumise eest, samuti paljude põhjuseta puudumiste korral.

**4 HINDE VAIDLUSTAMINE JA VAIDLUSKÜSIMUSTE LAHENDAMINE**

4.1 Hinnete või sõnalise tagasiside vaidlustamise korral saab õpilane ja/või lapsevanem pöörduda klassijuhataja, sotsiaalpedagoogi või direktori poole. Hinnet saab muuta ainult hinde pannud õpetaja.

**5 ÕPILASE JÄRGMISSE KLASSI ÜLEVIIMINE, TÄIENDAVALE ÕPPETÖÖLE JA KLASSIKURSUST KORDAMA JÄTMINE**

**5.1 Õpilase täiendavale õppetööle ja klassikursust kordama jätmine.**

5.1.1 Õpilase täiendavale õppetööle või klassikursust kordama jätmise määramise otsustab kooli õppenõukogu kokkuvõtvate hinnete alusel enne õppeperioodi lõppu.

5.1.2 Täiendava õppetöö raames täidab õpilane õpetaja vahetul juhendamisel spetsiaalseid õppeülesandeid.

5.1.3 Täiendava õppetöö tulemusi kontrollitakse ja hinnatakse. Hinne kantakse e-päevikusse ja klassitunnistusele.

5.1.4 Poolaastahinnete või -hinnangute alusel otsustab õppenõukogu, kas viia õpilane järgmisse klassi, jätta täiendavale õppetööle või klassikursust kordama. Õpilaste järgmisse klassi üleviimise otsus tehakse enne õppeperioodi lõppu.

5.1.5 Õpilane jäetakse täiendavale õppetööle õppeainetes, milles tema üks poolaastahinne-hinnang või aastahinne/-hinnang on "2" või "1" või on jäetud välja panemata.

5.1.6 Õppenõukogu võib põhjendatud otsusega erandjuhul jätta õpilase klassikursust kordama, kui õpilasel on kolmes või enamas õppeaines pandud välja aastahinne "2" või "1", täiendav õppetöö ei ole tulemusi andnud ning õppekavaga nõutavate õpitulemuste saavutamiseks ei ole otstarbekas rakendada individuaalset õppekava või muid koolis rakendatavaid tugisüsteeme. Õppenõukogu kaasab otsuse tegemisel õpilase või tema seadusliku esindaja ning kuulab ära tema arvamuse. Õppenõukogu otsuses peavad olema välja toodud kaalutlused, millest tulenevalt on leitud, et õppekavaga nõutavate õpitulemuste saavutamiseks on otstarbekas jätta õpilane klassikursust kordama.

**5.2 Õpilase järgmisse klassi üleviimine**

5.2.1 Õpilase järgmisse klassi üleviimise otsustab õppenõukogu.

5.2.2 Õpilane, keda ei ole jäetud täiendavale õppetööle, viiakse üle järgmisse klassi enne õppeperioodi lõppu.

5.2.3 Õpilane, kes jäeti täiendavale õppetööle, kuid keda ei jäeta klassikursust kordama, viiakse järgmisse klassi üle hiljemalt 30. augustiks.